AAV กลับมาเปิดบิน 11 เส้นทาง พร้อมจัดโปรส่วนลดทุกที่นั่ง 30% เริ่ม 3 ก.ย.นี้
AAV กลับมาเปิดบินอีกครั้ง นำร่อง 11 เส้นทางในประเทศจากดอนเมือง พร้อมจัดโปรโมชั่นรับส่วนลด 30% ทุกที่นั่งทุกวัน ทุกเที่ยวบิน เริ่ม 3 ก.ย.นี้ พร้อมคุมเข้มมาตรการป้องกันโควิด-19
AAV กลับมาเปิดบิน 11 เส้นทางในประเทศ พร้อมจัดโปรโมชั่นรับส่วนลด 30% ทุกที่นั่ง ทุกวัน ทุกเที่ยวบิน เริ่ม 3 ก.ย.นี้
29 ส.ค. 2564

สายการบินไทยแอร์เอเชีย พร้อมกลับมาบินเส้นทางภายในประเทศ ตั้งแต่วันที่ 3 กันยายน 2564 หลังสำนักงานการบินพลเรือนแห่งประเทศไทย (กพท.) ประกาศอนุญาตให้ทำการบินได้ภายใต้มาตรการที่กำหนด โดยทยอยเปิดให้บริการ 11 เส้นทางบินตรงจากดอนเมือง สู่ เชียงใหม่ เชียงราย ภูเก็ต หาดใหญ่ นครศรีธรรมราช นราธิวาส ขอนแก่นอุดรธานี อุบลราชธานี นครพนม และร้อยเอ็ด
พร้อมจัดโปรโมชั่นบินสุดคุ้มรับการกลับมา ลดทันที 30% ทุกที่นั่ง ทุกเที่ยวบิน ทุกวัน ไม่เว้นวันหยุดยาวและวันหยุดนักขัตฤกษ์ สำรองที่นั่งได้ตั้งแต่วันที่ 28 ส.ค. ถึง 5 ก.ย. 2564  และเดินทางได้ตั้งแต่วันที่ 3 ก.ย. ถึง 31 ธ.ค. 2564 ผ่านทาง airasia super app และ www.airasia.com โดยสามารถเลื่อนวันเดินทางได้ไม่จำกัดครั้งทำเองได้ทันที ฟรีค่าธรรมเนียม (อาจมีส่วนต่างราคาค่าโดยสาร) 
ทั้งนี้ สายการบินฯ พร้อมให้บริการสอดคล้องกับนโยบายรัฐ และมาตรการด้านสุขอนามัยที่เข้มข้นเช่นเดิม เพื่อให้ผู้โดยสารมั่นใจในการเดินทางทางอากาศที่ปลอดภัยสูงสุดและสะดวก พร้อมเพิ่มมาตรการที่เคร่งครัดเพื่อความมั่นใจสูงสุดของผู้โดยสาร
ด้าน นายสันติสุข คล่องใช้ยา ประธานเจ้าหน้าที่บริหารสายการบินไทยแอร์เอเชีย กล่าวว่า ตลอดเดือนสิงหาคม แม้สายการบินฯ จำเป็นต้องหยุดให้บริการชั่วคราวทุกเส้นทางตามประกาศของภาครัฐ แต่ไม่ได้หยุดนิ่งเตรียมความพร้อมในการกลับมาให้บริการใหม่อยู่ตลอด ทั้งในด้านการบำรุงและดูแลรักษาเครื่องบิน บุคลากร และอุปกรณ์ต่างๆทั้งยังทำงานอย่างใกล้ชิดกับสำนักงานการบินพลเรือนแห่งประเทศไทย สมาคมสายการบินประเทศไทย และหน่วยงานด้านสาธารณสุขต่างๆ เพื่อยกระดัมาตรฐานการให้บริการและมาตรการด้านสุขอนามัย
ทั้งนี้ตั้งแต่เดือนกันยายน 2564 เป็นต้นไป ผู้โดยสารที่เดินทางกับสายการบินฯ ตามประกาศของสำนักงานการบินพลเรือนแห่งประเทศไทย ต้องดำเนินการตามเกณฑ์ที่กำหนดไว้ในเงื่อนไขการเดินทางเข้าออกของจังหวัดจุดหมายปลายทาง
พร้อมทั้งมีเอกสารการ ได้รับวัคซีนครบเกณฑ์ และ/หรือ มีเอกสารแสดงผลการตรวจหาเชื้อโควิด-19 โดยวิธี RT- PCR หรือ Antigen Test Kit (ATK) หรือ เป็นผู้ได้รับการยกเว้นตามมาตรการอื่นของจังหวัดจุดหมายปลายทาง (อาทิ มีเอกสารรับรองว่าเป็นผู้เคยติดเชื้อมาไม่เกิน 90 วัน หรือ มีเอกสารรับรองว่าเป็นผู้ผ่านการกักตัวแล้ว หรือ มีเอกสารดำเนินการตามโครงการพื้นที่นำร่องเปิดประเทศ Sandbox) พร้อมแจ้งความจำเป็นในการเดินทางผ่าน https://covid-19.in.th/ 
อย่างไรก็ตาม สายการบินฯ ยังคงมาตรการด้านสุขอนามัยและความปลอดภัยที่เข้มข้น อาทิ ผู้โดยสารจำเป็นต้องสวมหน้ากากอนามัยตลอดการเดินทาง การทำความสะอาดและฆ่าเชื้อเครื่องบินและจุดสัมผัสต่างๆ เป็นประจำมาตรฐานระบบกรองอากาศบนเครื่องบินด้วย Hepa Filter ซึ่งสามารถกรองฝุ่นละออง ไวรัสแบคทีเรีย และอนุภาคขนาดเล็กได้ถึง 99.99% 
รวมทั้งจำกัดจำนวนผู้โดยสารบนเที่ยวบินไม่เกินร้อยละ 75 และรถรับ–ส่งไม่เกิน 50 คนต่อเที่ยว การไม่อนุญาตให้รับประทานอาหารและเครื่องดื่มบนเที่ยวบิน การเว้นระยะห่างและลดการสัมผัส รวมถึงมาตรการด้านพนักงานผู้ให้บริการทุกคนต้องได้รับวัคซีนป้องกันโควิด-19 ครบถ้วนแล้ว พร้อมตรวจหาเชื้อโควิด-19 ตามข้อกำหนด
สำหรับเดือนกันยายน 2564 แอร์เอเชียจะทยอยเปิดให้บริการเส้นทางภายในประเทศ รวม 11 เส้นทาง ก่อนจะพิจารณาขยายเปิดบินในเส้นทางภายในประเทศอื่นๆ ต่อไป โดยสายการบินฯ ได้จัดโปรโมชั่นพร้อมกลับมาให้บริการ ลดไม่ยั้ง  ลดทันที 30% ลดทุกที่นั่ง ทุกเที่ยวบิน ลดทุกวัน ไม่เว้นวันหยุดยาวและวันหยุดนักขัตฤกษ์  และสามารถเลื่อนวันเดินทางได้ไม่จำกัดครั้ง ทำเองได้ทันทีผ่านเมนูจัดการบุ้คกิ้ง หรือ AVA ฟรีค่าธรรมเนียม (อาจมีส่วนต่างราคาค่าโดยสาร)